ওপেনক্ল

ওপেনক্ল (OpenClaw) (পূর্বে ক্লডবট এবং মল্টবট ) হলো একটি মুক্ত ও উন্মুক্ত উৎস স্বায়ত্তশাসিত কৃত্রিম বুদ্ধিমত্তা (এআই) কৃত্রিম এজেন্ট, যা পিটার স্টাইনবার্গার তৈরি করেছেন। এটি একটি স্বয়ংক্রিয় এজেন্ট যা বৃহৎ ভাষার মডেল ব্যবহার করে বিভিন্ন কাজ সম্পাদন করতে পারে এবং যার প্রধান ব্যবহারকারী ইন্টারফেস হিসেবে মেসেজিং প্ল্যাটফর্ম ব্যবহৃত হয়।

২০২৬ সালের জানুয়ারির শেষ দিকে ওপেনক্ল ব্যাপক জনপ্রিয়তা অর্জন করে। এর পেছনে মূল কারণ ছিল সফটওয়্যারটির ওপেন-সোর্স চরিত্র এবং মল্টবুক প্রকল্পের ভাইরাল জনপ্রিয়তা।

 ইতিহাস 
প্রকল্পটি প্রথম প্রকাশিত হয় ২০২৫ সালের নভেম্বর মাসে। অস্ট্রিয়ান সফটওয়্যার প্রকৌশলী পিটার স্টাইনবার্গার এটি প্রকাশ করেন এবং তখন এর নাম ছিল ক্লডবট। এই সফটওয়্যারটি ক্লড (বর্তমানে মল্টি) নামের একটি এআই-ভিত্তিক ভার্চুয়াল সহকারী থেকে উদ্ভূত, যেটি স্টাইনবার্গার নিজেই তৈরি করেছিলেন। ক্লডের নামকরণ করা হয়েছিল অ্যানথ্রপিকের ক্লদ প্ল্যাটফর্মের নাম অনুসারে।

অ্যনথ্রপিকের পক্ষ থেকে ট্রেডমার্ক সংক্রান্ত অভিযোগ ওঠার পর, ২০২৬ সালের ২৭ জানুয়ারি সফটওয়্যারটির নাম পরিবর্তন করে ‘‘মল্টবট’’ রাখা হয়, যা একটি লবস্টার-ভিত্তিক থিমের সঙ্গে সামঞ্জস্যপূর্ণ ছিল। তবে তিন দিন পর আবার নাম বদলে ‘‘ওপেনক্ল’’ রাখা হয়। স্টাইনবার্গারের মতে, ‘‘মল্টবট’’ নামটি স্বাভাবিকভাবে মুখে তেমন মানানসই লাগছিল না।


প্রথম পুনঃব্র্যান্ডিংয়ের পাশাপাশি উদ্যোক্তা ম্যাট শ্লিখ্ট মোল্টবুক চালু করেন। এটি একটি সামাজিক যোগাযোগ পরিষেবা, যা বিশেষভাবে ওপেনক্ল-এর মতো এআই এজেন্টদের ব্যবহারের জন্য তৈরি। মল্টবুকের ভাইরাল জনপ্রিয়তা এবং ওপেনক্লে’র মুক্ত ও উন্মুক্ত উৎসের সফটওয়্যার (এফওএসএস) লাইসেন্সিং প্রকল্পটির প্রতি আগ্রহ দ্রুত বাড়িয়ে তোলে। এর ফলে ওপেনক্ল গিটহাব-এ ১,৪৫,০০০-এর বেশি রেটিং এবং ২০,০০০ ফর্ক অর্জন করে। পাশাপাশি সিলিকন ভ্যালি ও চীন-এর বিভিন্ন প্রতিষ্ঠানের কাছ থেকেও আগ্রহ তৈরি হয়। চীনে ডেভেলপাররা এটি ডিপসিক মডেল এবং স্থানীয় সুপার-অ্যাপ-এর সঙ্গে মানিয়ে নেন।

২০২৬ সালের ৪ ফেব্রুয়ারি সান ফ্রান্সিসকোর ফ্রন্টিয়ার টাওয়ারে ‘‘ক্লকন’’ নামে ওপেনক্ল-এর প্রথম কমিউনিটি মিটআপ অনুষ্ঠিত হয়। এটি ২০২৬ সালের শুরুর দিকে সফটওয়্যারটির দ্রুত বিস্তারের পর ওপেনক্ল ডেভেলপার কমিউনিটির প্রথম সরাসরি সমাবেশ ছিল।

 কার্যকারিতা 
ওপেনক্ল সমর্থিত বিভিন্ন পরিষেবায় স্বয়ংক্রিয় অ্যাজেন্ট ওয়ার্কফ্লোর জন্য একটি এজেন্টিক ইন্টারফেস হিসেবে কাজ করে। ওপেনক্ল বটগুলো স্থানীয়ভাবে চালিত হয় এবং এগুলো ক্লদ, ডিপসিক অথবা ওপেনএআই-এর জিপিটি-এর মতো বাহ্যিক বৃহৎ ভাষার মডেলের সঙ্গে যুক্ত হয়ে কাজ করার জন্য নকশা করা হয়েছে। এর কার্যকারিতা একটি চ্যাটবট-এর মাধ্যমে ব্যবহৃত হয়, যা তাৎক্ষণিক বার্তাপ্রদান পরিষেবার ভেতরে থাকে। যেমন- সিগন্যাল (সফটওয়্যার), টেলিগ্রাম, ডিসকর্ড বা হোয়াটসঅ্যাপ। কনফিগারেশন তথ্য ও ব্যবহার ইতিহাস স্থানীয়ভাবে সংরক্ষিত থাকে, ফলে সেশনজুড়ে ধারাবাহিক ও অভিযোজিত আচরণ সম্ভব হয়।

স্টাইনবার্গার ওপেনক্ল-কে এমন একটি এআই হিসেবে বর্ণনা করেছেন, ‘‘যা সত্যিই কাজ করে’’ এবং তিনি এটিকে একটি এআই-ভিত্তিক ভার্চুয়াল সহকারী হিসেবে বাজারজাত করেন।

 নিরাপত্তা ও গোপনীয়তা 
ওপেনক্ল'র নকশা সাইবার নিরাপত্তা গবেষক ও প্রযুক্তি সাংবাদিকদের দৃষ্টি আকর্ষণ করেছে। এর কারণ হলো কার্যকরভাবে কাজ করার জন্য সফটওয়্যারটির ব্যাপক অনুমতির প্রয়োজন হয়। যেহেতু এটি ইমেইল অ্যাকাউন্ট, ক্যালেন্ডার, মেসেজিং প্ল্যাটফর্ম এবং অন্যান্য সংবেদনশীল পরিষেবায় প্রবেশ করতে পারে, তাই ভুল কনফিগার করা বা উন্মুক্ত অবস্থায় থাকা ইনস্ট্যান্সগুলো নিরাপত্তা ও গোপনীয়তার ঝুঁকি তৈরি করতে পারে।

একাধিক প্রতিবেদনে উল্লেখ করা হয়েছে যে ওপেনক্ল মূলত উন্নত ব্যবহারকারীদের জন্য বেশি উপযোগী। কারণ, স্বয়ংক্রিয় এজেন্টকে  উচ্চস্তরের প্রবেশাধিকার দিয়ে চালানোর নিরাপত্তাগত প্রভাব সম্পর্কে তাদের পরিষ্কার ধারণা থাকা দরকার।

নিরাপত্তা গবেষকেরা সতর্ক করেছেন যে এর সম্প্রসারণযোগ্য স্থাপত্য সরবরাহ শৃঙ্খল ঝুঁকি তৈরি করতে পারে। ক্ষতিগ্রস্ত বা যথাযথভাবে নিরীক্ষিত নয় এমন মডিউল ব্যবহার করলে প্রিভিলেজ এস্কেলেশন বা ইচ্ছামতো কোড চালানোর সুযোগ তৈরি হতে পারে। এসব উদ্বেগের কারণে কিছু নিরাপত্তা নির্দেশিকায় ওপেনক্ল-কে আলাদা স্যান্ডবক্স পরিবেশে চালানোর এবং সংবেদনশীল তথ্যযুক্ত প্রোডাকশন সিস্টেম বা অ্যাকাউন্টের সঙ্গে সংযোগ না করার পরামর্শ দেওয়া হয়েছে।

 উদ্বেগ 
ফোর্বস-এ প্রকাশিত ‘মল্টবটের নতুন নাম ওপেনক্ল; নিরাপত্তা আতঙ্ক ও প্রতারণার শঙ্কা উসকে দিল’ (Moltbot Gets Another New Name, OpenClaw, And Triggers Security Fears And Scams) শীর্ষক নিবন্ধে সফটওয়্যারটি দেওয়ার দাবি করে এমন ভুয়া ওয়েবসাইট এবং অননুমোদিত বিতরণের ঘটনা নথিভুক্ত করা হয়েছে।

কিছু বিশ্লেষণে বলা হয়েছে, টুলটি নিজে ওপেন-সোর্স এবং বৈধ উদ্দেশ্যে তৈরি হলেও, যথাযথ নিরাপত্তা ব্যবস্থা বা ঝুঁকি সম্পর্কে পরিষ্কার ধারণা ছাড়া ব্যবহার করলে এর শক্তিশালী সক্ষমতা অপব্যবহার হওয়ার সম্ভাবনা রয়েছে।

 প্রতিক্রিয়া 
প্ল্যাটফর্মার সাময়িকীতে প্রকাশিত একটি পর্যালোচনায় ওপেনক্ল-এর নমনীয়তা এবং ওপেন-সোর্স লাইসেন্সিংকে শক্তি হিসেবে উল্লেখ করা হয়েছে। তবে একই সঙ্গে বলা হয়েছে, এর জটিলতা ও নিরাপত্তা ঝুঁকির কারণে সাধারণ ব্যবহারকারীদের জন্য এটি খুব একটা উপযোগী নয়।

প্রযুক্তি বিশ্লেষণে ওপেনক্ল-কে এমন এক বৃহত্তর প্রবণতার অংশ হিসেবে দেখা হয়েছে, যেখানে স্বয়ংক্রিয় এআই ব্যবস্থা কেবল ব্যবহারকারীর নির্দেশে সাড়া দেওয়ার বদলে নিজেরা সিদ্ধান্ত নিয়ে কাজ করে।

তথ্যসূত্র